شەفەق نیوز/ ماڵ و ماڵداری لە عراق، وەتایبەت لە شار ناسریە،
کەمترین چشت لەبانی بوێشیەێد ک خوەی کارەساتە، وەی قسەیلە حەیدەر حەدیسە دەسکردە قسەیلی،
هەنای کەفتە مینەی کەلاوەیگ یا پارچە زەوییگ لەبانی ماڵی ئەرا خوەی و خیزانەگەی بسازێد،
ک ئویشێد: ماقووڵ نیە نرخ پارچەیگ زەوی لەوەر ئەوەگ هالە بان جادەیگ قیلکریاگ نرخەگەی
وەگورەی نرخ ڤیلایگ دوو چەنە خوەی وەگەرد بیناکردن گەپیگ و باخچەی گەورەیگ و لەبان
دەریا بوود لە تورکیا.
لە قسەیلی ئەرا ئاژانس شەفەق نیوز باس ئەوە کەێد ک نرخ زه‌ویی
و ماڵ لە زیقار وەشیوەی شیتانەیگ بەرزەو بوینە، ک هەر کەسیگ بخوازێد دەس وەژیانی بکەێد
بایەدە لای کەمەو تا بیس ساڵ کار بکەێد تا بتوێنێد پارچە زەەوییگ یا کەلاوەیگ بسینێد.
وتیش؛ هووکارەیل فرەیگ هیشتن خاوەن نویسینگەیل (عەقار) سه‌نین
و فرووشتن خانووبه‌ره‌،  کۆنتڕۆڵ نرخەیل بکەن،
لەلیان پویلەیل هەڵگریاگ لەلای خەڵکەگە چوینکە بڕوا وە بانکەیل نەیرن، ئەراوە پەنا
وە بازرگانی وە عەقار بردن، تا داواکردن لەبانیان زیایەو بوی، ک بویە هووکار گرانیی.
وتیش؛ خاوەن کەم داهاتەیل روی وەرەو ناوچەیل کشتوکاڵی کردن
تا زەوی بسینن و بینای بکەن چوینکە وەپیان نێکریەێد پارجە زەوی ٢٠٠ مەترییگ بسینن ک
نرخەگەی جاروبار رەسێدە ٦٠٠ مەلیۆن دینار.
و داوا لە حکومەت کرد پلانیگ دانەێد تا نوای ئی شیواشیوە
بگرێد و دابەشکردن زەویەل فرەوە بکەێد وپشتگیری هاووڵاتیەیل وە قەرزەیلیگ ئاسان بکەێد
تا نوای ئی نرخەیل گرانە بگرێد، و هەمیش نوای ئەوانە بگرێد ک دەسکاری نرخەیل کەن و
رەنج کەم داهاتەیل سینن.
لەلای خوەییش؛ کازم زغەیر ک خوەی پسپۆڕە لە به‌ش عەقارەیل،
ئویشێد: گرانی موڵك و ماڵ  لە پارێزگای زیقار
لەوەر چەن هووکاریگ بوود، نەگ تەنیا یەک هووکار، گرنگتریان دابەشنەکردن پارچە زەوی
وەشیوەی رێکیک و نزیک لە شارەیل لەلایەن فەرمانگەیل شارەوانی، بەڵکم دابەشکردنی لە
دەیشت شارەیل ک خزمەتگوزاری لەناویان نییە و وەی نزیکە ری نیشتەجابوین لەناویان نیەوود.
هەمیش لە قسەیلی ئەرا ئاژانس شەفەق نیوز وت: هووکارەیلیگ
تر هەس ئەرا گرانی عەقارەیل ناسریە، جوور دەسناین هووزەیل لەبان زەویەیل دەورگرد شارەیل
و فرووشتنیان وەشیوەی کشتوکاڵی و نا یاسایی و نا رێک ك خزمەتگوزاری لەناویان نییە،
و هەمیش نیشتەجای هەڕەمەکی لە دەورگرد شارەیل ولەناوییش لەوەر دەرچگن هەزاران لە هاووڵاتییەل
لە ئاوایەیل، و هەمیش فراوانبوین ژماره‌ێ خەڵکەگە لە زیقار ک ئەو فراوانیە وەگەرد پارچە
زەوی وماڵەیل نەگونجیاگە.
عەلا، ک لەی دویاییە بیناکردن ماڵەگەی تەواو کرد، ئویشێد:
تا ئی مەوقە هیچ بنەمایگ زانستی لە گرانی عەقارەیل وەشیوەی گشتی لە پارێزگای زیقار
نیە ک شارەگە هیچ شایستەیگ ئابووری هەکاتی بەسرە ئەرا نموونە یا میسان لەناوی نیە،
ناسریە هیچ چشتیگ جیواز نەیرێد تا وەیجوورە موڵك و ماڵێ  گرانەو بوون، تەنیا جیوازیەگەی ئەوەسە ک قەرەباڵغی
و فراوانی مەردمەیلیە ک وەردەوام زیایەو بوون.
لە قسەیلی ئەرا ئاژانس شەفەق نیوز دووپات کەێد ک شارەگە خزمەتگوزاری
و پڕۆژەیل لەناوی نیە و بیکاری و لاتی هەس و دەرچگەیل زانکۆەکان فرەوە بوون، ک هیچ
ئومیدیگ  ئەرا كار له‌ ئی شارە نیە، و بڕوا
نێکەم ک پرۆژه‌  و هویرێیگ   ئابووری بوود شارەگە خاسەو بکەێد، و هەمیش ئاژاوە
بویەسە سیمای پارێزگاگە، و بۆشاییە ئیداری و سیاسیەگە  ئاشکراس.
لەلای خوەییش؛ ئەحمەد خەفاجی پارێزگار زیقار ئویشێد: پارێزگاگە
دوو پلان ئەرا ئەرزانکردن نرخ پارچە زەویەیل لە ناسریە دانا.
خەفاجی لە قسەیلی ئەرا ئاژانس شەفەق نیوز ئویشێد: دوو پلانەگە
هانە دابەشکردن پارچە زەویەیل ئەرا ئەوانەگ لە خەڵک پارێزگاگە شایستەن، وئی چینە هالە
نزیکەی ٥ تا ٦ هەزار پارچەی  زەوی لە دویای
جەژن رەمەزان، و دوویەمەگە بیناکردن ١٠٠٠ ماڵ کەم خەرجە وە سپۆنسەرکردن وەزارەت نەفت
ئەرا خیزانەیل نەدار.
وتیش: ئومید خوازیمن ئی دوو پلانە بوونە هووکاریگ لە ئەرزانکردن
زەوی لە پارێگاگە.
لەلای خوەییش؛ پسپۆڕ یاسایی، جەمال ئەسەدی ئویشێد: دەوڵەتەگە
وە مەغز سۆسیالستی خوەی هووکار گورجیگە لە گرانی موڵك و ماڵ، چوینکە ناوچەیل نوویگ
دروس نەکرد، و زەوی عراق تەنیا لە ١٠% کەمتر بویەسە ناوچەیل نیشتەجایی.
ئەسەدی هەمیش ئەرا ئاژانس شەفەق نیوز ئویشێد: دوویەم  هووكاری گرانی عەقارەیل ، خوەی ئەو باجەیل ورسوومەیلەسە
ک دەوڵەتەگە لەبان فرووشتن عەقارەیل چەسپنێد. وتیش: حکومەت و یاسا ئەرایان نیە نوای
هەر هاووڵاتییگ بگرن لە ئەرزانکردن نرخەیل لەوەخت سەنین و فرووشتن عەقارەیل یا گرانکردنیان.
